Asmaløy
Store norske leksikon,Geografi,Norges geografi,Viken,Hvaler
Asmaløy er en øy i Hvaler kommune i Viken. Den er 9,1 km2 og har 1073 innbyggere inkludert Løperholmen i nordøst (2019). Øya er langstrakt og lav med høyeste punkt 40 moh. Den er skilt fra Spjærøy i vest ved det trange, grunne Asmalsundet og fra Kirkøy i øst ved det betydelig bredere og dypere sundet Løperen med hovedinnseilingen til Fredrikstad.
Folketallet var synkende inntil broene via Spjærøy, Vesterøy og Kjøkøy/Kråkerøy til fastlandet ble åpnet i 1972 (Fv.108). Den undersjøiske tunnelforbindelsen på Fv.108 videre fra Asmaløy til Kirkøy ble åpnet i 1989. Det er havner ved Rød og Brattestø mot Asmalsundet i vest, ved Viker (Vikerhavn) i sør og ved Håbu mot Løperen i øst. Boligbebyggelse finner en særlig på Rød, i Viker/Vikerhavn og ved Skipstad i øst.Det er ungdomsskole på Rød. Asmaløy har en betydelig hyttebebyggelse.Siste ledd i Asmal- er trolig norrønt mǫl, 'samling med stein, steinstrand'. Førsteleddet as- er utolket. Les mer i Store norske leksikon Hvaler Viken